Norman Károly

*Nők Napja*

Furthovay O. Nagy Zalán arcán alattvalói készségességgel lépett be Hülvely Paráz Nadírhoz:

– Hívattál, Főnök!

– Igen, Furtmondai kolléga...

– Furthovay bocsánat...

– Kérlek, minden kölcsönös megbecsülésünk ellenére kérlek! Ha ugye én beszélek ugye

– Igenis, Főnök! Igenis! Nem, vagyis igenis! Értettem, meg vagy értve!

– Kérlek.

– Kérlek!

– Nna. Tehát vállalatunknál vannak ugye nők, te ugye, úgy is mint Furgonyai köszöntsd őket, és vezesd be a vállalatnál a Nőnapot. Eddig nem voltak itt nőnapok, de kell, itt áll, hogy adott árbevétel felett

– Node

– Mit node? Vezesd be a nőnapot. Eddig nem volt, most bizonyíthatsz.

– De

– Furkonai!

– Értettem, igenis. Költség

– Nem számít. Árbevétel felett vagyunk, meg vagyok értve?

– Nem számít, igenis. Meg vagy Főnök úr kérlek.

Furthovay O. Nagy mindeddig körülbelül annyit foglalkozott a Nőnappal, mint Hülvely Paráz Nadír vezérigazgató. Mindenekelőtt a szakirodalomhoz fordult. A Google–ban a „Nap” címszó alatt a G2 színkép-osztályú, sárga törpecsillagokat találta, a következő héten tehát az asztrofizikában mélyült el. Ez komoly stúdium volna akárkinek, kivéve egy Igazán Készséges Beosztottat, akinek be kell bizonyítania, hogy nincsen számára lehetetlen. A „csillagok vezetése” alatt többfelé ágazott a lexikon:

– Britney Spears gépkocsihajtása részeg állapotában;

– csillaggal teljesítményjutalmazott kisdiákok évenkénti statisztikai kimutatása az UNESCO számára;

– vezetőcsillag használata hosszú expozíciós idejű égitestfelvételek esetén;

– ugyanez űrállomás vonatkozásában;

– a galaktikus gravitációs tér keltette virtuális lökéshullám hatása a csillagok kialakulására és a kialakulás előtti gázmozgás olyatén befolyásolása, amely a később kialakult csillag immár környezetétől független mozgásá-ban is tükröződik (B. A. Balas professzor akadémiai doktori értekezése).

Ez utóbbi ígérte a legtöbbet, ha a vállalatnál be akar vezetni egy Napot (legyen bármilyen nemű), ahhoz potens gravitációs térre van szükség. Furthovay O. Nagy napok alatt végzett a relativitáselmélettel, miáltal a nagy teljesítményű gravitációs erőterek manipulálásához szük-séges tudáshoz jutott. Avégből azonban, hogy csillagképződési gázfelhők közelébe jusson, mindenképpen űrhajóra kellett szállnia. Ennek költségei céljára a vállalat teljes várható árbevételét négyezer évre előre kimerítve nagyobb összeget vett fel, ami éppen március nyolcadikán tűnt fel a vezérigazgatónak. Reggel nyolckor kiordított az irodájából:

– Furtkónaky, hozzám!

– Bocsánat Főnök, a múlt hét óta nem láttuk Furthovay O. Nagy urat – referáltak az osztályon.

– Mi a radai rosseb? – lépett ki Hülvely vezérigazgató.

– Azt mondta, hogy Főnök Úr utasításba adta, vezesse be a nőnapot a cégnél, s evégből neki el kell utaznia

– Mi a radai rosseb? – kérdezte Hülvely vezérigazgató úr tárgy-szerűen.

– Azt mondta, hogy ha valami van, lehet neki telefonálni, állítólag van Franciaország birtokában, az Egyenlítői Afrikában egy nagyobb rádió-távcső, azon át tartják a kapcsolatot...

– Mi a büdös radai rosseb? – kérdezte Hülvely vezérigazgató úr. – Hol a főkönyvelő? Mi ez az irdatlan számla? Tud erről valaki valamit?

– Igen – lépett be a főkönyvelő – ez itt alul az űrhajós kiképzés, ez a fölszállás, ez egy fejlesztési hozzájárulás nukleáris meghajtáshoz, ez pedig négyezer tonna dúsított urán.

– Hogy mi, mi, mi és mi??? – kérdezte Hülvely vezérigazgató úr, életében először tényleg a kíváncsiságtól marcangolva.

– Azt mondta Furthovay úr, hogy Ön mondta, hogy a költség nem számít, és hogy Ön ragaszkodik hozzá, hogy vezessen be egy nőnapot a vállalathoz, és hogy a vizsgálatai alapján ez ugyan a nők felperzselésének elég költséges módja, és ő olvasta, hogy volt idő, amikor egyszerű mág-lyával oldották meg, de ha kell, hát kell; és hogy nem baj, ha mind az összes alkalmazottak is meggyulladnak, mert legalább nem lesz lelkiismeretfurdalásuk a nőnap miatt.

– Mi a radai rosseb? – kérdezte Hülvely vezérigazgató úr, életében először nyugtalanul.

– Mert azt mondta Furthovay úr, hogy meg lehet oldani a nőnap bevezetését, bár technikailag nem túl sima, egyszerűbb lett volna a Földet egy nőnapba bevezetni, de meglesz, és hogy most van nyolcadika, és mindenki búcsúzzon el a civilizációtól. Itt hagyott egy táblázatot, hogy amikor ő bevezeti a nőnapot, akkor milyen tempóban fog emelkedni a hőmérséklet; állítólag fél nyolckor kezd emelkedni, délután négyre éri el a hatezer fokot, este nyolcra lesz teljesen bevezetve a nőnap a vállalathoz, addigra húszmillió fok lesz.

– A büdös radai rosseb – kezdte Hülvely vezérigazgató úr, s az órájára nézett, már negyed kilenc, a hölgykollégák asztalaira nézett, de sehol nem látott hóvirágot; azután a falinaptárra esett a pillantása, amelyen a március nyolcadikát mutató legfelső lap éppen lobogó lángra gyulladt. A Nemzetközi Nőnap már elég közel járt a Földhöz.